Sekolah Menengah Kebangsaan Seksyen 27

Sejarah

Sekolah Menengah Kebangsaan Seksyen 27, turut dikenali sebagai SMK Seksyen 27, dibuka pada awal Januari 2004. Pada permulaannya, seramai 20 orang guru yang mula mengajar di sekolah ini. Walaupun sekolah telah mula beroperasi tetapi sekolah ini masih belum mempunyai pengetua. Pada bulan Januari 2004, pengetua yang pertama iaitu Puan Selvarani A/P Pillai melaporkan diri. Sebelum kedatangan pengetua, sekolah ini dipimpin oleh Puan Salamah binti Abdul Manap selaku penolong kanan pentadbiran, serta Puan Siti Zaleha binti Atan selaku penolong kanan hal ehwal murid (PK HEM). Pada ketika itu, sekolah masih belum mempunyai penolong kanan kokurikulum (PK Kokorikulum). Selain tenaga pengajar, SMK Seksyen 27 juga mempunyai enam orang staf sokongan yang terdiri daripada tiga pembantu am rendah iaitu Puan Nor Ain binti Muhamad Aijam, Cik Hanim Samsuri, En Fairuz bin Kamaludin, seorang pembantu makmal iaitu Puan Maslina binti Abdul Wahab dan seorang kerani iaitu Pn Hasnah binti Zainal.
Pengetua kedua, iaitu Tuan Haji Nashan bin Singgan berkhidmat bermula 1 Januari 2005 sehingga 16 Februari 2009. Semasa pentadbiran beliau, dua orang penolong kanan pentadbiran telah berkhidmat. Puan Hajah Megawati bt Hasbullah telah berkhidmat sebagai penolang kanan pentadbiran dari 16 Januari 2007 hingga 31 Disember 2008. Beliau kemudian telah dilantik menjadi pengetua di SMK Taman Sri Muda. Kekosongan tempat beliau telah diganti oleh Puan Wan Sepiah binti Wan Din dari 16 Jun 2008 hingga 17 Ogos 2009. PK HEM, Puan Zaleha bt Atan telah berpindah sekolah pada 16 Februari 2005, dan diganti oleh Tuan Haji Syawaluddin bin Shaari bermula dari 16 Februari 2006, dan bersara pada 29 Julai 2009. PK Kokurikulum, Encik Gorge Thamas telah menamatkan perkhidmatan beliau dan bersara pada 15 Januari 2007. Tempat beliau sebagai PK Kokurikulum telah diganti oleh Tuan Haji Baharuddin bin Hassan bermula 2 April 2007.
Pengetua yang ketiga ialah Datin Hajah Jamaliah binti Juni yang mula berkhidmat  pada 1 Julai 2009 sehingga 4 Mei 2014. Semasa perkhidmatan beliau, Puan Wan Sepiah binti Din berpindah ke Perak. Kedudukan beliau telah diganti oleh Puan Hajah Zuridah binti Dzulkifli bermula 16 September 2009. Selepas persaraan Tuan Haji Shawaluddin daripada PK HEM, Tuan Haji Baharuddin bin Hassan iaitu PK Kokurikulum telah dilantik sebagai PK HEM, bermula pada 1 Oktober 2010. Manakala tempat beliau sebagai PK Kokurikulum telah diganti oleh Pn. Khairun Aznida binti Mokhtar bermula 1 Oktober 2010.
Pengetua keempat adalah Tn. Haji Mahamod bin Ahmad yang telah berpindah masuk dari SMK Puchong Utama(1) bermula pada 16 Mei 2014 sehinggalah 15 Mei 2015. Pada 6 Februari 2015, Puan Hajah Zuridah binti Dzulkifli telah berpindah dan tempat beliau sebagai PK Pentadbiran telah diganti oleh Encik Mohd Rizal bin Mohd Safaad. Pada 13 Mac 2015, Puan Khairun Aznida binti Mokhtar telah berpindah dan tempat beliau sebagai PK Kokurikulum telah diganti oleh Puan Siti Suaibah binti S. Said. Pada 26 Mei 2015, Tuan Haji Baharuddin bin Hassan telah bersara dan tempat beliau sebagai PK HEM telah diganti oleh Puan Akhtari Bee binti Badru Dujah Khan. Pada tahun 2015, sekolah telah mempunyai Penolong Kanan yang baharu iaitu PK PPKI yang disandang oleh Puan Nik Azmawati binti Awang.
Pengetua kelima adalah  Puan Hajah Mahani binti Misran yang telah mula bertugas dari 13 Julai 2015 sehinggalah sekarang. Pada tahun 2016, Puan Siti Suaibah binti S. Said telah berpindah dan tempat beliau sebagai PK Kokurikulum diganti oleh Encik Shokeri bin Hassan. Manakala, Encik Mohd Rizal bin Mohd Safaad telah berpindah dan tempat beliau sebagai PK Pentadbiran diganti oleh Puan Zaiton binti Abu Hassan. Pada tahun 2017, Puan Akhtari Bee binti Badru Dujah Khan telah bersara dan tempat beliau sebagai PK HEM telah diganti oleh Puan Tengku Norhayati binti Tengku Mohamed. Manakala, Encik Shokeri bin Hassan telah bersara dan tempat beliau sebagai PK Kokurikulum diganti oleh Puan Jusmaiwati binti Jusoh.

Kedudukan sekolah

Dari segi kedudukan, SMK Seksyen 27, Shah Alam terletak di bawah Pejabat Pelajaran Daerah Petaling Perdana (PPD Petaling Perdana). Sekolah  ini mempunyai keluasan kira-kira 14.57 ekar dan terletak dalam kawasan perindustrian. Terdapat banyak kilang yang berdekatan dengan sekolah ini .  Antara yang paling hampir ialah Kilang Sharp dan Met Tube.  Sekolah ini juga berdekatan dengan beberapa sekolah lain seperti Sekolah Kebangsaan Tamil, Sekolah Kebangsaan Seksyen 27 (1) dan Sekolah Menengah Kebangsaan Alam Megah. SMK Seksyen 27 juga berhampiran dengan kawasan perumahan, seperti Hicom Industrial Valley dan Flat Proton. Lantaran itu, kebanyakan pelajar yang berdaftar di sini tinggal berhampiran dengan sekolah. Jarak antara SMK Seksyen 27 ke PPD Petaling Perdana ialah 10 kilometer, manakala jarak sekolah ke pusat bandar Shah Alam ialah 15 kilometer.

Kelas, murid dan subjek ditawarkan

Bilangan murid yang bersekolah di sini pada tahun 2004 ialah seramai 300 orang, apabila para pelajar hanya terdiri daripada murid tingkatan satu, tingkatan dua dan tingkatan empat. Pada tahun yang sama masih tiada murid tingkatan tiga dan lima. Kelas yang dibuka ialah Kelas 1 Perdana, Kelas 1 Wira , Kelas 1 Iswara dan Kelas 1 Waja. Manakala kelas tingkatan dua pula ialah Kelas 2 Perdana, Kelas 2 Wira dan Kelas 2 Iswara. Kelas Tingkatan 4 pula sebanyak tiga kelas iaitu Kelas 4 Perdana, Kelas 4 Wira dan kelas 4 Iswara. Pada ketika itu, kesemua tingkatan empat mengambil aliran perdagangan dan sastera, hanya setelah beberapa tahun kemudian kelas aliran sains serta kelas aliran perakaunan diperkenalkan untuk pelajar menengah atas.
Pada tahun 2010, Kelas Program Pendidikan Khas Intergrasi (PPKI) telah mula beroperasi dari jumlah pelajar seramai 10 orang dengan 3 kelas seterusnya bertambah menjadi 35 orang (5 kelas) pada tahun 2013. Pembukaan Kelas Rancangan Khas (KRK) dan Kelas Aliran Arab (KAA) telah dilaksanakan sejak tahun 2012 dengan bilangan 1 kelas KRK (1 Arif) dan 1 kelas KAA (1 Bestari).
Pada tahun 2016, nama setiap kelas KAA (Bestari) telah ditukar kepada kelas Abu Bakar. Ketika ini, kelas KAA tingkatan 4 (4 Abu Bakar) dan dua kelas KAA tingkatan 1 (1 Abu Bakar, 1 Umar) dibuka berikutan permintaan yang menggalakkan dari para ibu bapa di sekitar kawasan Seksyen 27.
Pada tahun 2017, terdapat 6 kelas wujud untuk setiap tingkatan dari tahap menengah rendah, serta wujudnya 6 kelas untuk tingkatan 4 dan 5 kelas untuk tingkatan 5, menjadikan jumlah keseluruhan kelas di SMK Seksyen 27 sebanyak 29 kelas tidak termasuk kelas PPKI.

Subjek ditawarkan (SPM)

1. Bahasa Melayu
2. Bahasa Inggeris
3. Bahasa Arab
4. Matematik
5. Matematik Tambahan
6. Sains
7. Fizik
8. Kimia
9. Biologi
10. Sejarah
11. Pendidikan Islam
12. Pendidikan Syari'ah Islamiah
13. Pendidikan Al-Quran dan As-Sunnah
14. Pendidikan Moral
15. Lukisan Kejuruteraan
16. Pendidikan Seni Visual
17. Prinsip Perakaunan
18. Perniagaan
19. Sains Rumah Tangga
20. Pendidikan Jasmani dan Kesihatan
21. Pendidikan Sivik dan Kewarganegaraan

Kemudahan dan infrastruktur sekolah

Dari tahun permulaan iaitu 2004 sehingga 2005 masih tiada sebarang pengubahsuaian bangunan serta aktiviti keceriaan dijalankan dalam kawasan sekolah. Sehinggalah awal tahun 2006 terdapat perubahan pada bilik mesyuarat dan pada ruangan Dewan Ixora yang terbuka. Di sini juga telah dibina pentas batu dan dinding bagi menghalang pandangan ke tandas guru lelaki di bahagian bawah. Di sinilah kebanyakan aktiviti sekolah dijalankan. Pengubahsuaian bilik mesyuarat pula dapat dilihat apabila kebanyakan tingkapnya telah dirobohkan dan dibina dinding. Pengubahsuaian ini bertujuan menghalang pandangan pelajar yang lalu-lalang dihadapan koperasi untuk membeli makanan. 
Pada tahun 2004 Kedai Koperasi pada asalnya terletak di hadapan foyer, namun lokasinya telah berpindah pada tahun 2006 ke tapak asal Bilik Pengawas sehingga ke hari ini, dan Bilik Disiplin Dan Pengawas pula telah ditempatkan di hadapan Bilik Mesyuarat. 
Untuk menjaga keselamatan pelajar dan harta sekolah, kebanyakan laluan untuk ke tingkat atas bangunan telah dibina jeriji besi yang menepati ciri keselamatan.
Bilik bilik khas telah mula diwujudkan bermula pada akhir tahun 2009 seperti Bilik Dokumentasi, Bilik Sidang Redaksi, Bilik Kokurikulum, Bilik Wuduk, Bilik Jamuan dan Bilik PBS. Manakala bilik-bilik yang sedia ada telah dinaiktarafkan.

Persekitaran sekolah juga telah banyak perubahan bermula akhir tahun 2009. Antaranya lokasi yang mengalami perubahan ialah pentas Dataran Budiman yang telah diperbesarkan, Dewan Ixora yang dinaiktaraf sepenuhnya, Dewan Dahlia, surau dan kelas PPKI.
Bangunan tandas baru dan berasingan dari bangunan sekolah telah dibina oleh Kementerian Pelajaran Malaysia pada tahun 2011.
Hasil daripada hubungan baik dengan pihak luar, sama ada orang perseorangan mahupun syarikat pada tahun 2012,  Arca moto sekolah “Ke Arah Kecemerlangan” telah dibina atas sumbangan Profesor Ramlan yang merupakan bapa kepada salah seorang pelajar di SMK Seksyen 27 .
Wakaf Proton telah dapat dibina atas sumbangan Proton Holdings dan tiga buah pondok bacaan hasil sumbangan dari Giant.

Pada tahun 2013, Bilik Dokumentasi telah diubahsuai menjadi Bilik VLE Frog untuk membolehkan guru-guru serta murid-murid mengakses Persekitaran Pembelajaran Maya Frog. Sekitar tahun 2014, sekolah telah dicat semula secara berperingkat dengan bertemakan warna merah-putih. 
Hasil daripada mesyuarat di antara ibu bapa dan pihak sekolah, serta mendapat sumbangan dari pelbagai pihak, tembok mula dibina pada tahun 2017 untuk meningkatkan keselamatan sekitar sekolah.